**Kauza Cervanová** je slovensko-český dokumentárny film režiséra Roberta Kirchhoffa. Podtitulom filmu je „Pravda je jednoduchá. Lži sú zložité". Film sa zaoberá kauzou vraždy Ľudmily Cervanovej z roku 1976. Do kín bol uvedený 16. mája 2013.

Téma filmu
----------

Film sa zaoberá únosom, znásilnením a vraždou Ľudmily Cervanovej, ktorá sa stala v júli 1976. Prvé vynesenie rozsudkov prebehlo začiatkom osemdesiatych rokov minulého storočia, z kauzy bolo obžalovaných a následne na rôzny počet rokov (najvyšší trest 24 rokov) odsúdených sedem mužov z Nitry. V 1991 bol rozsudok zrušený. V roku 2006 bol proces obnovený z dôvodu vynesenia nových dôkazov a svedectiev, no napriek tomu, aj 30 rokov po vražde, boli obžalovaní opätovne obvinení zo spáchania trestného činu vraždy a znásilnenia a ich tresty boli predĺžené. Režisér Kirchhoff sa o prípade vyjadril takto: „Tento nekonečný a tajomný prípad je v istom zmysle príbehom našej krajiny a ukazuje, aký je stav justície na Slovensku - od čias komunizmu až podnes".

Kirchhoffovi však nešlo o rekonštrukciu kriminálneho činu, aj keď ten samozrejme nemožno vynechať. Film však chce predovšetkým zobraziť obdobie sedemdesiatych a osemdesiatych rokov v Československu, so vzťahmi v spoločnosti na pozadí tejto brutálnej vraždy. Dokumentárna "detektívka" preto nie je len o záhadnom zmiznutí a vražde jedného dievčaťa, ale zároveň mapuje širší príbeh československej a slovenskej spoločnosti cez protagonistov tejto dodnes neuzatvorenej kauzy. Samotná kauza Cervanová tak slúži ako styčný bod, zápletka, cez ktorú môže divák sledovať ďalšie rozširujúce sa línie a motívy. 

Dokument, ktorého realizácia trvala osem rokov, pracuje s rôznymi druhmi materiálov. Objavujú sa v ňom dobové záznamy, fotografie a policajné spisy, no ťažisko zostáva v súčasných výpovediach obvinených mužov, ktoré sú často krát podporené rozhovormi s ostatnými zainteresovanými ľuďmi.

Produkcia
---------

Robert Kirchhoff film pripravoval a natáčal od roku 2004. Film do kín priniesla Asociácia slovenských filmových klubov. Bol to jej 6. titul toho roka.

Počas tohto procesu si Kirchhoff písal denník, ktorý by mal vyjsť ako kniha.

Ocenenia
--------

* Medzinárodný filmový festival Cinematik 2013 - najlepší dokument
* 17. Medzinárodný festival dokumentárnych filmov Jihlava - zvláštne uznanie
* Crossing Europe Film Festival Linz - special mention
* Slnko v sieti 2014 - najlepší dokument

Ohlasy
------

Podľa Miloša Krekoviča z Denníka SME *„Za minulé desaťročia u nás sotva vznikol film, kde by sa tak prelínala spoločensky závažná a aktuálna téma s umeleckou formou. Alebo aj inak: estetika s etikou."*

Český filmový publicita Kamil Fila sa pre časopis Respekt vyjadril *"Snímek nás nechá tápat v labyrintu metafyzické detektivky a obludní konspirační teorie... Těžko najít v současnosti český, ale i jiný film, který by vás dokázal vykolejit tolik, jako Kauza Cervanová".* 

Počas prvého týždňa v kinách si film od 16. do 19. mája pozrelo 1132 ľudí. Film sa tak stal predbežne najnavštevovanejším slovenským dokumentárnym filmom roka 2013.

Referencie
----------

1. 1 2   *Kauza Cervanová* [online]. Česko-Slovenská filmová databáza, [cit. 2013-05-25]. Dostupné online. (po česky)
2. 1 2 3   *Dokument Kauza Cervanová má rekordnú návštevnosť* [online]. webnoviny.sk, 21.05.2013, [cit. 2013-05-25]. Dostupné online.
3. 1 2 3 4   *Očakávaná Kauza Cervanová v kinách už tento týždeň* [online]. atlas.sk, 13.05.2013, [cit. 2013-05-25]. Dostupné online. Archivované 2013-06-13 z originálu.
4. ↑   *Vraždou studentky se znovu zabývá film Kauza Cervanová* [online]. centrum.cz, 13.05.2013, [cit. 2013-05-25]. Dostupné online. (po česky)
5. ↑   *Robert Kirchhoff / Kauza Cervanová - Film - Atelier.doc* [online]. atelierdoc.sk, máj 2013, [cit. 2015-01-22]. Dostupné online.
6. 1 2   *Kauza Cervanová sa počas premiérového víkendu stala najnavštevovanejším slovenským dokumentom roka 2013* [online]. etrend.sk, 21.05.2013, [cit. 2013-05-25]. Dostupné online. Archivované 2014-12-20 z originálu.
7. ↑  KIRCHHOFF, Robert. *Prečítajte si denník z nakrúcania dokumentu Kauza Cervanová* [online]. Hospodárske noviny, [cit. 2013-05-25]. Dostupné online. Archivované 2021-03-08 z originálu.
8. ↑  KREKOVIČ, Miloš. *Vo filme Kauza Cervanová sa pravda vyjavuje sama* [online]. Petit Press, 15.05.2013, [cit. 2013-05-25]. Dostupné online.
9. ↑  FILA, Kamil. *Kauza Cervanová - filmy.týždňa* [online]. atelierdoc.sk, apríl 2013, [cit. 2015-01-22]. Dostupné online. Archivované 2015-01-23 z originálu.

| * z
* d
* u
Slnko v sieti za Najlepší dokumentárny film |
| --- |
| 
* *Amazónia vertical* (2006)
* *Iné svety* (2008)
* *Slepé lásky* (2010)
* *25 zo šesťdesiatych alebo Československá nová vlna* (2012)
* *Kauza Cervanová* (2014)
* *Tak ďaleko, tak blízko* (2016)
* *Para nad riekou* (2017)
* *Diera v hlave* (2018)
* *Posledný autoportrét* (2019)
* *Dobrá smrť* (2020)
* *Raj na zemi* (2022)
* *Dežo Hoffmann – fotograf Beatles* (2023)

 |